Ülikooli kliinikumis vahetub kogu juhatus
Tartu ülikooli kliinikumi oktoobris tööd alustavas juhatuses pole ühtki liiget eelmisest koosseisust, nõukogu veel kommentaare ei jaga, kirjutab Tartu Postimees.
Lehe andmeil saab kliinikumi uueks ravijuhiks Andres Kotsar, senine kliinikumi uroloogia ja neerusiirdamise osakonna juhataja. Majandusjuhiks saab Valga haigla juht Marek Seer, finantsjuhiks senine finantsteenistuse direktor Maret Tark ja IT-juhiks Kati Korm, senine informaatikateenistuse arendusosakonna juhataja, kirjutab Tartu Postimees.
Juba juulis valis nõukogu kliinikumi juhatuse uueks esimeheks Priit Eelmäe. Kliinikumi senise juhatuse liikmete volitused lõpevad 30. septembril.